|  |  |  |
| --- | --- | --- |
|   | **66013-07-24 ועוד** **מס' פל"א 31198/2020**  **מס' פל"א 241389/2019**  **מס' פל"א 122847/2020**  **מס' פל"א 6636/2023** **מס' פל"א 561873/2019**  |  **מס' פל"א 168526/2023**  **מס' פל"א 38370/2022**  **מס' פל"א412166/2022** **מס' פל"א 182103/2024**  **פרק 2142/2024**  **פרק 05/00002142/24**  |

|  |
| --- |
| **לפני כבוד השופטת נעה תבור**  |

|  |  |
| --- | --- |
| **המבקשת** | **מדינת ישראל** |
|  | ע"י ב"כ | עוה"ד ירדן זאבי |
| **נ ג ד** |
| **המשיב** | **יהושע לביא**  |
|  | ע"י ב"כ | עוה"ד מוטי אזולאי |

<#2#>

|  |  |
| --- | --- |
| **נוכחים:** | **באת־כוח המבקשת****המשיב (בהיוועדות חזותית) ובא־כוחו****מר ציון קרטה, נפגע עבירה** |

<#5#>

ה ח ל ט ה

כתב האישום מייחס למשיב עבירות של קשירת קשר לביצוע פשע; זיוף מסמך בכוונה לקבל באמצעותו דבר בנסיבות מחמירות; שימוש במסמך מזויף בנסיבות מחמירות; קבלת דבר במרמה בנסיבות מחמירות; ניסיון לקבלת דבר במרמה; הלבנת הון; ושיבוש הליכי משפט. מדובר בעשרה אישומים, המתארים סדרת עבירות בין השנים 2018 ו-2024. על-פי עובדות כתב האישום, המשיב פעל עם אחרים להשתלט על קרקעות של אנשים מבוגרים המתגוררים בחו"ל. לפי התוכנית הנאשם ואחרים זייפו צוואות, זייפו צווים של בית המשפט, זייפו חותמות של עורכי-דין והשתמשו בזהויות של אנשי קש כדי להעביר בעלות בקרקעות על שם אותם אנשים, למכור את הקרקעות ולקבל את תמורתן. על-פי כתב האישום, המשיב קיבל סכום העולה על שישה מיליון ש"ח כפירות העבירות.

באי-כוח הצדדים הגישו עיקרי טיעון. הסנגור העלה טענות ראייתיות שונות, אך בסופו של דבר הגיעו הצדדים להסכמה שבהתאם לה עתרו במשותף לשחרורו של המשיב לחלופת מעצר. הוסכם על קיומן של ראיות לכאורה, לצד ציון העובדה כי טענותיו של הסנגור שמורות לצורך ניהול ההליך העיקרי.

בדיון שנערך היום שמעתי מפקחים מוצעים. התרשמתי שכל המפקחים הביעו רצון לסייע למשיב ונכונות לפקח עליו. עם זאת, לאחר שנערך בירור עם כל אחד מהמפקחים, אינני מאשרת את הגב' ימימה זהר, שכנתו של המשיב. אין לי ספק ברצונה הטוב של המפקחת המוצעת, ואולם לא התרשמתי כי היא מודעת לסיכון הנשקף מהפיקוח, שכן אינה מאמינה בביצוע העבירות, ובהעדר ראייה מפוכחת לגבי הסיכון קשה לדבר בפיקוח אפקטיבי. כמו-כן אינני מאשרת את המפקחת המוצעת לאה קדושים, שהתרשמתי כי אינה מבינה את מהות העבירות, אינה מכירה מספיק בסיכון הנשקף ותתקשה לשמש מפקחת סמכותית למשיב. נוסף על כך אינני מאשרת את מר פרוספר קדושים כמפקח, שכן לא התרשמתי שיוכל לשמש סמכות מספקת או כי יהיה בנוכחותו כדי להפחית את הסיכון להישנות עבירות. הדברים נאמרים במלוא הכבוד למפקחים המוצעים וההערכה לרצונם הטוב.

אני מורה אפוא על שחרורו של המשיב בערובה ובתנאים הללו:

א) מעצר בית מוחלט בביתו, בכתובת ששת הימים 82, רחובות, בפיקוח רציף ולסירוגין של מר עמוס עמית לביא (מ"ז 3 1626442 3); הגב' אופל-דולי לביא (מ"ז 6 0916663 2); הגב' אודל-מגי לביא (מ"ז 9 2306007 3); מר שלום קדושים מלצר (מ"ז 0 4006282 0). המפקחים העיקריים בשעות הבוקר הם מר שלום קדושים מלצר והגב' אופל לביא.

ב) הפקדת סכום מזומן או ערבות בנקאית בסך 100,000 ש"ח. תנאי לשחרור הוא הפקדת 40,000 ש"ח. היתרה תופקד לא יאוחר מ-15 בספטמבר 2024.

ג) הפקדה של ערבות צד ג בידי כל אחד מהערבים שאושרו, בסך 50,000 ש"ח.

ד) עיכוב יציאה מן הארץ. המשיב יפקיד את דרכונו במזכירות בית המשפט עד 1 בספטמבר 2024, בשעה 1000.

אם לא תירשמנה הפרות של תנאי השחרור עד 29 בספטמבר 2024, מאותו יום ואילך יוכל המשיב לצאת לשעות התאווררות, מ-0630 עד 0830, מדי יום, בליווי ובפיקוח צמוד של אחד הערבים. שמעתי את התנגדות המבקשת לקביעת שעות התאווררות, ואולם כדי לאפשר עמידה בתנאי שחרור לאורך זמן, קיימת חשיבות להתאווררות כאמור. מובהר שאם לא יימצא מפקח שאושר בבית המשפט שילווה את המשיב, לא יוכל המשיב לצאת בשעות ההתאווררות.

הצו שניתן לגבי סעדים זמניים ברכוש יעמוד בתוקף עד החלטה אחרת.

בהעדר ערבויות יישאר המשיב במעצר, ויובא לפני השופט התורן ב-1 בספטמבר 2024, בשעה 1000.



<#6#>

**ניתנה והודעה היום, כ"ה באב תשפ"ד (29 באוגוסט 2024), במעמד הנוכחים.**

|  |
| --- |
|  |
| **נעה תבור, שופטת** |

הוקלד על ידי ארנון לביא